Oulun käräjäoikeus antoi eilen viimeiset tuomionsa paljon julkisuutta saaneessa seksuaalirikosvyyhdissä. Kaikki miehet tuomittiin yli kahden vuoden vankeusrangaistukseen, minkä vuoksi Iltalehti julkaisee heidän nimensä.

Ensimmäisenä tuomion saanut Rahmani Gheibali käräjäoikeudessa.

Oulun käräjäoikeus antoi perjantaina viimeiset tuomionsa lapsen seksuaaliseen hyväksikäyttöön liittyvässä vyyhdissä. Vyyhdissä yhteensä kahdeksan miestä tuomittiin tekoaikaan 12–13-vuotiaan tytön seksuaalisesta hyväksikäytöstä. Osa tuomittiin myös raiskauksista.

Uhri oli kaikissa tapauksissa sama.

Iltalehti koosti tähän juttuun kaikki Oulun käräjäoikeuden kyseisestä vyyhdistä antamat tuomiot. Kaikki miehet tuomittiin yli kahden vuoden vankeusrangaistukseen, minkä vuoksi Iltalehti julkaisee heidän nimensä.

Yhteistä tapauksille on se, että miehet olivat olleet uhriin yhteydessä sosiaalisessa mediassa. Uhri suostui tapaamisiin vapaaehtoisesti, ja monissa tapauksissa oikeus katsoi, että miehet käyttivät hyväkseen tytön ihastumista. Oikeus myös katsoi, että, että miesten olisi tullut havaita ainakin joitain puutteita asianomistajan kyvyssä ilmaista itseään, kyvyssä itsenäiseen toimintaan ja päätöksentekokyvyssä.

Kaikki tuomiot eivät ole vielä lainvoimaisia.

Rahmani Gheibali Oulun käräjäoikeudessa. Aleksanteri Pikkarainen

Ensimmäisen tuomionsa Oulun käräjäoikeus antoi toukokuussa. Se tuomitsi 1998 syntyneen Rahmani Gheibalin neljän vuoden vankeuteen törkeästä lapsen seksuaalisesta hyväksikäytöstä ja törkeästä raiskauksesta.

Tuomittu löysi uhrinsa sosiaalisen median kautta ja piti tähän yhteyttä muun muassa Whatsappissa ja Instagramissa.

Mies ja uhri sopivat tapaamisia, joiden aikana tuomittu oli uhriin sukupuoliyhteydessä.

Suunnilleen sama kaava toistui myös muissa tapauksissa.

Myös vuonna 1998 syntynyt Shiraqa Yosefi oli 13-vuotiaan kanssa sukupuoliyhteydessä.

Yosefi sai kahden vuoden tuomion törkeästä lapsen seksuaalisesta hyväksikäytöstä. Yosefi ja tyttö tutustuivat sosiaalisen median kautta miehen aloitteesta.

Mies oli yksityisasunnossa sukupuoliyhteydessä ja teki useita seksuaalisia tekoja nuorelle tytölle. Tekoaika oli 15.9.–27.10. viime vuonna.

Osman Humad ei peitellyt kasvojaan oikeudessa. ALEKSANTERI PIKKARAINEN

Vuonna 1995 syntynyt Osman Humad sai kolme vuotta vankeutta törkeästä lapsen seksuaalisesta hyväksikäytöstä ja lapsen houkuttelemisesta seksuaalisiin tarkoituksiin.

Teot hän teki viime vuoden kesä-lokakuun välillä yksityisasunnossa.

Humad ja 13-vuotias asianomistaja tutustuivat Facebookin kautta miehen otettua tyttöön yhteyttä.

He pitivät yhteyttä Messengerissä ja Snapchatissa.

Lyhyen kanssakäymisen jälkeen he tapasivat miehen asunnossa 12. elokuuta, jolloin mies oli tyttöön ensimmäistä kertaa sukupuoliyhteydessä.

Javad Mirzad tuomittiin törkeästä lapsen seksuaalisesta hyväksikäytöstä. Kuvakaappaus videolta

Kesäkuun alussa käräjäoikeus tuomitsi 1990 syntyneen Javad Mirzadin törkeästä lapsen seksuaalisesta hyväksikäytöstä 3 vuoden ja 4 kuukauden pituiseen ehdottomaan vankeuteen.

Mies käytti elokuussa 2018 13-vuotiasta tyttöä hyväkseen yksityisasunnossa.

Oikeuden mukaan asianomistaja oli mennyt miehen asunnolle, jossa nämä vaihtoivat puhelinnumeroita.

Kaksikko piti yhteyttä Whatsappissa ja Instagramissa sekä puhelimitse. Asianomistaja kävi miehen luona linja-autolla, ja mies antoi tälle bussirahaa. Mies teki asunnossaan erilaisia seksuaalisia tekoja tytölle.

Ali Osman Mohamed tuomittiin neljän vuoden vankeuteen törkeästä raiskauksesta, törkeästä lapsen seksuaalisesta hyväksikäytöstä ja lapsen houkuttelemisesta seksuaalisiin tarkoituksiin. Aleksanteri Pikkarainen

Kesäkuussa käräjäoikeus tuomitsi myös Ali Osman Mohamedin, 26, neljän vuoden vankeuteen törkeästä raiskauksesta, törkeästä lapsen seksuaalisesta hyväksikäytöstä ja lapsen houkuttelemisesta seksuaalisiin tarkoituksiin. Tuomittu joutuu korvaamaan uhrille yhteensä 22 000 euroa, joista 17 000 euroa on kärsimyskorvausta.

Mohamed hankkiutui kontaktiin tekoaikaan 13-vuotiaan tytön kanssa. Osapuolet tapasivat Facebookissa ja pitivät sen jälkeen yhteyttä Messenger-, Whatsapp- ja Instagram-sovelluksissa. Mies sai tytön tulemaan asuntoonsa kolmeen kertaan loppukesästä ja alkusyksystä 2018.

Käräjäoikeuden mukaan Mohamed raiskasi tytön sukupuoliyhteydellä.

Nyt 38-vuotias Hassan Mohamud Mohamed puolestaan tuomittiin heinäkuun alkupuolella 4,5 vuoden vankeuteen törkeästä raiskauksesta ja törkeästä lapsen seksuaalisesta hyväksikäytöstä. Teot tapahtuivat kolmella eri kerralla Oulussa vuosina 2017–2018. Viimeinen seksuaalirikos tapahtui 28. lokakuuta viime vuonna.

Tuomittu raiskasi ja hyväksikäytti toistuvasti tekoaikaan 12–13-vuotiasta tyttöä. Hän hankkiutui uhrin kanssa yhteyksiin internetissä ja sittemmin Kik-pikaviestisovelluksessa.

Tuomittu järjesti kolme tapaamista uhrin kanssa. Käräjäoikeuden mukaan mies vei tytön kahteen eri hotelliin Oulussa ja raiskasi tämän ainakin kolmesti sukupuoliyhteydellä.

Viimeiset tuomiot

Viimeiset tuomiot käräjäoikeus antoi kuluvan viikon perjantaina.

Käräjäoikeus tuomitsi vuonna 1993 syntyneen miehen, Qayssar Mohsin Sbahi Aldhulaiein, törkeästä lapsen seksuaalisesta hyväksikäytöstä, törkeästä raiskauksesta ja pahoinpitelystä. Aldhulaiei tuomittiin neljän vuoden pituiseen ehdottomaan vankeusrangaistukseen.

Tässäkin tapauksessa mies ja asianomistaja olivat tutustuneet sekä pitäneet yhteyttä Facebook-, Messenger-, WhatsApp- ja Instagram-palveluissa. He ovat myös puhuneet puhelimessa ja tavanneet.

Lisäksi käräjäoikeus tuomitsi vuonna 1985 syntyneen miehen, Abdo Ibrahim Ahmedin, törkeästä lapsen seksuaalisesta hyväksikäytöstä, törkeästä raiskauksesta ja sukupuolisiveellisyyttä loukkaavan lasta esittävän kuvan hallussapidosta.

Mies tuomittiin 4 vuoden 2 kuukauden pituiseen ehdottomaan vankeusrangaistukseen. Törkeä lapsen seksuaalinen hyväksikäyttö ja törkeä raiskaus oli tehty useiden tapaamisten aikana 4.8.2017–18.8.2018 välisenä aikana yksityisasunnossa Oulussa.

Vastaajan puhelimesta oli lisäksi löydetty MP4-video, joka esitti alle 18-vuotiasta lasta sukupuolisiveellisyyttä loukkaavasti. Videolla ei esiintynyt asianomistaja, vaan tuntemattomaksi jäänyt lapsi.

Oikeuden mukaan Ahmed ja asianomistaja ovat tutustuneet sekä pitäneet yhteyttä eri keskustelusovellusten avulla ja tavanneet ensin kaupungilla kesällä 2017 sekä sen jälkeen vastaajan asunnossa useita kertoja vuosina 2017 ja 2018.

Mies oli uhrin kanssa sukupuoliyhteydessä ja yhdellä kerralla myös pakotti uhrin sukupuoliyhteyteen väkivaltaa käyttäen.